**En fiktiv sejr for ytringsfriheden**

Verdenen er efterhånden fuldstændig styrret af mediernes indflydelse. Vores holdninger farves i stigende grad af, hvad vi ser og læser i medierne, hvilket har givet medierne en enorm magt. Det er nemlig magten til at ændre vores holdninger om alt fra mode til folketingsvalg. I konkurrencer som Eurovision har medierne tilmed en politisk indflydelse, da alle Europas indbyggere samles omkring tv-skærmene, og medierne har frit spil til at fylde seerne med påduttede holdninger. I Eurovision tilbage i 2014 var det den seksuelle ytringsfrihed, som var på dagsordenen for mediecirkuset, da transkønnede Conchita Wurst vandt konkurrencen. Alle Vesteuropas borgere - takket være mediernes jublen - var i ekstase over denne skæggede dame og det kæmpe skridt for ytringsfriheden, som hendes sejr var. Men var det virkelig et revolutionerende øjeblik for den vestlige verdens ytringsfrihed? Det mener Anders Hougaard bestemt ikke i sin artikel ”Vi elsker tegneseriebøsser i eventyrland” fra Information den 21. maj 2014.

I artiklen sætter Hougaard fokus på den magt, medierne har over befolkningen og den dobbeltmoral, som det medfører. Hougaard skriver nemlig om, hvordan Conchita Wursts sejr i det glamourøse Eurovision havde fået Europa til at juble. Han udtrykker det ”Og vores børn skulle juble med os, og høre om, hvor grænseløst mor og far rummer mænd i dametøj. Sikke vi kan.” Medierne fik Danmark til at juble, og alle skulle juble med over den åbenhed, som Europa havde vist ved at hylde denne skæggede dame tilbage i 2014. Hougaard skriver med foragt om, hvordan medierne og hele Danmark hyldede Conchitas sejr som ikke blot at være en triumf for hende selv, men for hele den seksuelle ytringsfrihed. Yderligere mener Hougaard, at folk er dobbeltmoralske, for selvom mediernes facade udstråler tolerance og frisind, er det en helt anden sag, når det kommer til at være accepterende i hverdagen. Den opdigtede ”Harald fra Vestkvarteret” bruger Hougaard som et eksempel på, hvordan folk i det ene øjeblik lovpriser mangfoldigheden og i det andet foragter denne. Lige præcis denne gråzone mellem fiktion og virkelighed, som udløser danskernes dobbeltmoral, og er netop det centrale tema i Hougaards artikel.

Hougaards negative holdning til mediernes jublen kommer til udtryk i hans brug af nedladende sprog. Han beskriver nemlig Conchita som at høre til en ”[..] populærkulturel arketype, man bedst kan beskrive som en tegneseriebøsse i eventyrland”. Det værdiladede ordvalg er her med til at understrege hans nedgørelse af det image, som medierne har pålagt Conchita. Desuden gendriver han ved brugen af dette nedgørende sprog for at latterliggøre modstridende holdninger, og derved overbevise læseren. Ud over at være ironisk og nedladende bærer hans sprog præg af, at han er veluddannet sprogprofessor, idet hans tekst har høj lix med mange fremmedord. Kombinationen af det nedladende og det høje sprog gør, at Hougaard får en vis overlegenhed, som medfører at hans argumentation virker overbevisende.

Hougaard bruger desuden sammenligningsargument ved at sammenligne Conchita med omtalte ”Harald fra Vestkvateret”. Det underbygger hans argumentation om, at folk er dobbeltmoralske og knap så tolerante, som de ellers giver udtryk for, da der ikke vises samme åbenhed overfor transkønnede i hverdagen. Desuden sammenligner han det fiktive medieskabte univers, som omgiver Conchita, med den virkelige verden. Det virker overbevisende på læseren, da sammenligningen gør uvirkeligheden i medieuniverset tydelig og får læseren til at stille spørgsmålstegn ved, om det virkelig er en falsk tolerance, som seerne bliver påduttet af medierne. Ved at sige: ”For et øjeblik kan vi flyve og befri verdenen fra klart identificerbare slyngler fra det ydre rum, vi kan sågar gå hen og blive seksuelt tolerante og frigjorte” sammenligner han også et tegneserieunivers med det medieskabte, som Conchita hører til i, og igennem denne sarkastiske og nedgørende metafor får han den seksuelle tolerance til at virke lige så usandsynlig, som hvis vi begyndte at flyve.

Hougaard argumenter mod den hegemoniske diskurs, som danskerne ellers er blevet underlagt af medierne. Ved hans konnotative ordvalg, som ”tegneseriebøsse” og ”hyggeelsker”, får han understreget sin diskurs: Nemlig at Conchita - og alt hvad medierne har fået hende til at repræsentere - ikke er virkeligt, og bestemt ikke skal tages seriøst som en revolution af ytringsfriheden.

 Overordnet er Hougaards argumentation meget overbevisende. Hans sproglige overlegenhed og hans nedgørelse af modargumenterne gør, at læseren overtales af hans argumentation, fordi modparten bliver iscenesat som nærmest tåbelige. Hans sammenligninger mellem Conchita og ”Harald fra Vestkvarteret” og de to forskellige verdener virker også utroligt stærkt, da medieverden og Conchitas kunstfærdighed bliver understreget. Hele artiklen bærer præg at overbevisende argumentation, hvilket resulterer i, at læseren virkelig får stillet spørgsmålstegn ved Conchitas mediecirkus.

Hougaard har nogle gennemslående argumenter, men alligevel har hans argumentation en tendens til at blive en smule overdrevet. Folk jubler ganske rigtigt over Conchita og vil have, at alle jubler med. Men det er da klart, for hvem ville ikke elske at blive en del af det glamourøse medieshow, som omgiver Conchita og Eurovision? Hvis medierne – og ikke mindst seerne - ikke kan få lov til at give festlighederne og jublen en ekstra tand til Eurovision, hvornår kan de så?

Det er dog tydeligt, at selvom Hougaards kontroversielle holdning går imod populistiske tendenser, har han alligevel ret i meget af det, han siger. For det er et klart problem, når den tolerance, som Vesteuropa udviser overfor den seksuelle ytringsfrihed, kun rækker indtil seerne forlader sofaen og mediernes indflydelse, og de begiver sig ud i den virkelige verden. Ligesom Hougaard beskriver Conchita som en ”tegneseriebøsse i eventyrland”, så rækker tolerancen ikke ud i virkeligheden, for folk er ikke accepterende overfor mindre glamourøse transkønnede, som ”Harald fra Vestkvarteret”. Alligevel er Hougaard ude på dybt vand med sin sammenligning, for Conchitas charmende ynde kan knapt sammenlignes med en ulækker halvgammel mand i kjole.

I Frederik Bovés blogindlæg ”Om Conchita Wurst, ’tegneserie-bøsser’, forfalds-transer og ildfugle” fra kronop.blogspot.dk den 22. maj 2014 modsiger Bové dog Hougaards holdning. Bové mener, at de to ovenstående eksempler på transseksualitet ikke kan bruges til at sammenligne folks tolerance i medie- og ikkemedie skabte situationer. Hans holdning er den, at folks negative reaktion på ”Harald fra Vestkvartet” i ringe grad har noget med Haralds seksuelle orientering at gøre, men derimod alt at gøre med at han er et utiltalende menneske, hvorimod smukke og elegante Conchita er en helt anden sag. I forlængelse af dette synspunkt ses det ofte, at folk tillægger sig et kunstigt image for at virke som bedre mennesker f.eks. i miljøsammenhænge. Især når medierne forærer deres seere en ytringsfrihedssag, som omhandler skæggede, glamourøse damer, er det næsten for nemt at fortælle hele verdenen, hvor åbensindet man er - uden at rent faktisk være nødt til at tage stilling til ens holdning.

Spørgsmålet er så, om Conchitas Eurovisionsejr i virkeligheden har taget et skridt for ytringsfriheden, eller om Hougaard rent faktisk har fat i noget, når han siger, vi kun elsker tegneseriebøsserne, når de bliver i det medieskabte eventyrland? Måske har Bové ret i, at Conchita i sig selv ikke vil gøre den store revolutionerende forskel, men at det er et skridt i den rigtige retning eller et tegn på det i hvert fald.

Når alt kommer til alt hører Conchita nok til i on-stage verdenen, hvor medierne kan hylde hende som den facadefigur, hun egentlig er. Det er tvivlsomt, om Conchitas sejr vil gøre den store forskel for den seksuelle frihed eller revolutionere den vestlige verden. Alligevel er ytringsfriheden tydeligt et helt andet sted i dag, end den var for halvtreds år siden, og det er hændelser som Conchitas europæiske sejr, der har været med til langsomt at udvide folks horisonter. Så længe vores grænser flyttes, vil vores tolerance udvikle sig, og et sted ude i fremtiden vil en sølle ting, som en skægget dames Eurovisionsejr, ikke skabe den mindste medieomtale.